Рамязы

**Рамязы́** — вёска ў Беларусі, на правым беразе рэчкі Чэрцень. Цэнтар сельсавету Ельскага раёну Гомельскай вобласьці. Насельніцтва 522 чал. (2004). Знаходзяцца за 14 км на захад ад места і чыгуначнай станцыі Ельск (лінія Каленкавічы — Оўруч), за 191 км ад Гомелю; на аўтамабільнай дарозе Ельск — Махнавічы.

## Гісторыя

### Вялікае Княства Літоўскае і Рэч Паспалітая

У люстрацыі Оўруцкага замку 1552 г. паведамляецца, што з службы людзей сяла Рамязовічы паноў Станіслава і Няміра Сурынавічаў ішла адна кадзь  мядовай даніны. У іншым месцы сказана пра 4 дымы, г. зн. 2 службы, у сяле Рамязовічы пана Хведара Яльца, зь якіх «*падачкі*» — паўтары капы (90) грошаў і 4 кадзі мёду.

Напярэдадні падпісаньня акту Люблінскай уніі, згодна з указам караля і вялікага князя Жыгімонта Аўгуста ад 6 чэрвеня 1569 году, Кіеўскае ваяводзтва стала часткаю Кароны Польскай. Рамязовічы ў складзе Мазырскага павету, пад уплывам віленскага ваяводы, канцлера ВКЛ і мазырскага старосты Мікалая Радзівіла Рудога ды падтрымаўшай яго павятовай шляхты, быў выведзены з Кіеўскага і далучаны да Менскага ваяводзтва.

У 1581 годзе, як засьведчана рэестрам, складзеным каралеўскім слугой і паборцам панам Мацеем Язерскім, зь вёскі Рамязоў пана Зьмітра Хведаравіча Яльца, пісара земскага кіеўскага, падаткі працягвалі зьбіраць да Кіеўскага ваяводзтва. Тады з 2 дымоў асадных сялянаў выплачвалася па 15 грошаў, з 2 агароднікаў — па 2 грошы.

Надалей зьвесткі пра паселішча сустрэтыя ў рэестрах двайнога і трайнога падымнага Мазырскага павету 1670 году. У  першым выпадку пані Стоцкая з 9 дымоў у Рамязах выплаціла 9 злотых. У другім мусіла выдаць 13 з паловай злотых.

### Пад уладай Расейскай імпэрыі

У выніку другога падзелу Рэчы Паспалітай (1793 год) Рамязы апынулася ў межах Расейскай імпэрыі, ад 3 траўня 1795 году ў адноўленым Мазырскім павеце Менскага намесьніцтва, з 12 сьнежня 1796 губэрні.

У парэформавы пэрыяд вёска Рамязы адміністрацыйна належала да Мялешкавіцкай воласьці.

Згодна зь перапісам 1897 году, у Рамязах было 80 двароў, 399 жыхароў, дзеялі царква, народная вучэльня, малітоўны дом, працавалі хлебазапасны магазын, сукнавальня, вадзяны млын, карчма. На 1909 год у вёсцы Рамязы налічвалася 90 двароў з 606 жыхарамі.

### Найноўшы час

9 лютага 1918 году, яшчэ да падпісаньня Берасьцейскага міру з бальшавіцкай Расеяй (3 сакавіка), Германія перадала паўднёвую частку Беларусі Украінскай Народнай Рэспубліцы. У адказ на гэта, 9 сакавіка Другой Устаўной граматай тэрыторыя абвешчана часткай Беларускай Народнай Рэспублікі. Рамязы ў складзе Мазырскага павету, аднак, апынуліся ў часова створанай 15 чэрвеня Палескай губэрні з цэнтрам у Рэчыцы, з кастрычніка — у Мазыры. З 18 траўня тут дзеяла «варта Украінскай Дзяржавы» гэтмана Паўла Скарападзкага.

## Насельніцтва
* **[[XVIII стагодзьдзе]]**: 1798 — 22 двары, 165 жыхароў
* **[[XIX стагодзьдзе]]**: 1816 — 23 двары; 1866 — 46 двароў; 1897 — 80 двароў, 399 жыхароў (паводле перапісу)
* **[[XX стагодзьдзе]]**: 1908 — 90 двароў, 606 жыхароў; 1924 — 187 двароў, 1038 жыхароў; 1940 — 217 двароў; 1959 — 890 жыхароў (паводле перапісу); 1999 — 529 жыхароў
* **[[XXI стагодзьдзе]]**: 2004 — 211 гаспадарак, 522 жыхары

## Заўвагі

## Крыніцы

## Літаратура
* 

Катэгорыя:Рамязоўскі сельсавет
Катэгорыя:Населеныя пункты Ельскага раёну